PSTC ปีหนูทอง คาดรายได้ทะลุ 20 %
ทยอยรับรู้งานในมือกว่า 3 พันล้านบาท ลุยโรดโชว์ทั้งใน-ตปท.ไตรมาสแรกหวังดึงสถาบันถือหุ้นเพิ่ม
7 ม.ค. 2563

ทยอยรับรู้งานในมือมูลค่ากว่า 3 พันล้านบาท ลุยโรดโชว์ทั้งใน-ตปท.ไตรมาสแรกหวังดึงสถาบันถือหุ้นเพิ่ม
นายพระนาย กังวาลรัตน์ ประธานเจ้าหน้าที่บริหาร บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เปิดเผยว่า ภาพรวมการดำเนินธุรกิจในปี 2563 บริษัทฯตั้งเป้ารายได้เติบโต 20%จากปีก่อน เนื่องจากธุรกิจทุกกลุ่มมีสัญญาณที่ดี รวมทั้งมีงานในมือรอรับรู้รายได้(backlog) ในส่วนของธุรกิจพลังงานไว้แล้วกว่า 3 พันล้านบาท ซึ่งจะทยอยรับรู้อย่างต่อเนื่อง
ทั้งนี้ บริษัทเตรียมงบลงทุนในปีนี้ประมาณ 1,000 ล้านบาท โดยเน้นการขยายการลงทุนโรงไฟฟ้า Private PPA ปัจจุบันมีความสนใจเข้าร่วมโครงการไฟฟ้าชุมชน ซึ่งบริษัทฯอยู่ระหว่างการตั้งทีมทำงาน เพื่อศึกษา และนำเสนอรูปแบบการเข้าร่วมทุนกับชุมชน โดยคาดว่าจะสามารถดำเนินโครงการได้ เพราะบริษัทฯ มีความพร้อมทั้งแหล่งเงินทุน และองค์ความรู้ในทุก ๆ เทคโนโลยีที่จะสามารถนำมาใช้ต่อยอดกับโครงการไฟฟ้าชุมชนให้สามารถผลิตไฟฟ้าได้อย่างมีประสิทธิภาพตามเป้าหมายของรัฐบาล
ขณะเดียวกัน ยังจะเน้นลงทุนในธุรกิจด้านการจำหน่ายระบบก๊าซ LNG ให้กับกลุ่มอุตสาหกรรม ซึ่งอยู่ระหว่างการเตรียมความพร้อม และในโครงการดังกล่าวสามารถดำเนินการตามแผนที่วางไว้
"ภาพรวมดำเนินธุรกิจในปีนี้ PSTC เรียกว่าแทบจะไม่ได้รับผลกระทบจากภาวะเศรษฐกิจที่ขยายตัวไม่มากนัก โดยบริษัทฯคาดว่าจะมีการเติบโตอย่างโดดเด่น และมีการพัฒนาการที่สำคัญ นอกเหนือจากการมี backlog ในมือกว่า 3,000 ล้านบาทที่จะทยอยรับรู้รายได้อย่างต่อเนื่องแล้ว ยังความพร้อมในด้านฐานะการเงินที่แข็งแกร่ง ที่จะผลักดันให้เติบโตอย่างเสถียรภาพไปพร้อมกับการสร้างผลตอบแทนที่ดีให้กับผู้ถือหุ้น"
นายพระนายกล่าว กล่าวต่อว่า ปัจจุบันบริษัทฯ มีคุณสมบัติที่สามารถจะยื่นขอย้ายเข้าไปซื้อขายในกระดานหลักของตลาดหลักทรัพย์แห่งประเทศไทย (SET) ซึ่งคาดว่าจะดำเนินการตามขั้นตอนให้แล้วเสร็จภายในไตรมาสแรกปี 2563 นี้และคาดว่าจะสามารถย้ายไปเทรดได้ในไตรมาส 2/63
พร้อมกันนี้ในช่วงไตรมาสแรก PSTC มีแผนที่จะเดินทางไปนำเสนอข้อมูลให้กับนักลงทุนสถาบันทั้งในและต่างประเทศ โดยจะเริ่มเดินทางไปประเทศสิงคโปร์ ฮ่องกง และมาเลเซีย ในช่วงปลายเดือนมกราคมนี้ ซึ่งบริษัทฯคาดหวังว่าจะได้รับความสนใจจาก นักลงทุนสถาบันมากขึ้น เนื่องจากมีการพัฒนาการทางธุรกิจและสถานะการเงินในทิศทางที่ดีขึ้น
บริษัท เพาเวอร์ โซลูชั่น เทคโนโลยี ประกอบธุรกิจ 4 ธุรกิจหลัก ได้แก่ 1.ธุรกิจออกแบบ จำหน่าย และติดตั้งระบบจ่ายไฟฟ้าและตรวจวัดจัดการสภาพแวดล้อม ซึ่งดำเนินการโดย PSTC ได้แก่ ระบบสำรองไฟฟ้า ระบบตรวจวัดและจัดการสภาพแวดล้อม ระบบผลิตไฟฟ้าจากพลังงานทดแทน และระบบประหยัดพลังงาน 2.ธุรกิจโรงไฟฟ้าพลังงานทดแทน และโรงไฟฟ้าพลังงานหลัก 3.ธุรกิจจำหน่ายและขนส่งผลิตภัณฑ์ปิโตรเลียมเหลว และ 4.ธุรกิจการก่อสร้าง และจัดหาทางวิศวกรรมของโรงไฟฟ้า คลังแก๊ส และคลังน้ำมัน นอกจากนี้บริษัทยังมีการลงทุนในธุรกิจขนส่งน้ำมันทางท่อ โดยบริษัท ไทย ไปป์ไลน์ เน็ตเวิร์ค จำกัด สัดส่วนการลงทุนร้อยละ 55.4 โดยมี EGCO เป็นพันธมิตรร่วมลงทุนสัดส่วนการลงทุนร้อยละ 44.6